SCB ลั่นระบบ ATM มาตราฐานสากลสร้างความมั่นใจให้กับลูกค้าธนาคารฯ
SCB ยืนยันธนาคารฯ ให้ความสำคัญสูงสุดกับเรื่องระบบความปลอดภัยในการทำธุรกรรมทางการเงินของลูกค้า
25 ส.ค. 2559


นายพงษ์สิทธิ์ ชัยฉัตรพรสุข รองผู้จัดการใหญ่ ผู้บริหารสูงสุดการป้องกันอาชญากรรมทางการเงิน ธนาคารไทยพาณิชย์ จำกัด (มหาชน) หรือ SCB เปิดเผยว่า ตามที่มีลูกค้าและสื่อมวลชนสอบถามเข้ามามากเกี่ยวกับระบบเอทีเอ็มของธนาคารไทยพาณิชย์นั้น ธนาคารฯ ขอยืนยันว่าธนาคารฯ ให้ความสำคัญสูงสุดกับเรื่องระบบความปลอดภัยในการทำธุรกรรมทางการเงินของลูกค้า โดยอัพเกรดระบบและนำเทคโนโลยีที่ทันสมัยที่สุดมาใช้เพื่อสร้างความมั่นใจให้กับลูกค้าเสมอมา
โดยตู้เอทีเอ็มของธนาคารไทยพาณิชย์ทั่วประเทศ ได้ให้บริการแก่ลูกค้าภายใต้ระบบการรักษาความปลอดภัยตามมาตรฐานสากล โดยธนาคารฯ ได้ติดตั้งระบบและกำหนดหลักเกณฑ์การปฏิบัติงานของผู้เกี่ยวข้องไว้อย่างรัดกุม เพื่อป้องกันการเข้าถึงระบบจากโปรแกรมและอุปกรณ์ที่ไม่ได้รับอนุญาต พร้อมทั้งวางระบบติดตามตรวจสอบ (Monitoring) และมีเจ้าหน้าที่ปฏิบัติงานในการตรวจสอบตลอด 24 ชั่วโมง เพื่อสร้างความมั่นใจให้กับลูกค้าของธนาคารฯ
 ระบบเอทีเอ็มของธนาคารฯ เป็นระบบที่มีมาตรฐานความปลอดภัยสูง ธนาคารฯ ขอให้ลูกค้าเชื่อมั่นในความปลอดภัย ทั้งนี้ธนาคารฯ ยังไม่พบความผิดปกติเกิดขึ้นกับระบบเอทีเอ็มของธนาคารฯ แต่อย่างใด
 